3. schôdza NR SR - 5.deň - A. dopoludnia
Dátum: 2023-11-22
Poslanec: Stachura, Peter (KDH)
Druh vystúpenia: Vystúpenie s faktickou poznámkou

38. Vážený pán predsedajúci, vážená pani ministerka, vážené kolegyne, kolegovia, dovoľte aj mne povedať pár slov vlastne k tomuto návrhu. Kresťanskodemokratické hnutie tak ako išlo do volieb, tak pre nás bola, bolo zdravotníctvo jednou z priorít, a to sme stále deklarovali, mali sme podľa môjho názoru najlepší program, najprepracovanejších 188 konkrétnych riešení. A jedným z týchto riešení bolo aj, aby sme mali transparentné čakacie doby. Myslím si, že všetkým z nás, ktorí tu sme, a tí, ktorí sú zdravotníci, určite o to viac musí práve o toto ísť, aby sme tu mali naozaj transparentné čakacie doby. A veľmi sa mi páči aj to, čo vlastne začal v podstate Marek Krajčí, že dokonca mal odvahu povedať, čo budú maximálne čakacie doby. To vôbec nie je niečo samozrejmé ani v okolitých krajinách. Pracoval som aj v Nemecku, v Rakúsku, vôbec to nie je také samozrejmé. A už vôbec to nie je samozrejmé pri takom množstve výkonov a my sme hovorili o 700 výkonoch, to vôbec nie je samozrejmé. A slovenské zdravotníctvo skutočne pokuľháva na mnohých frontoch, môžme a budeme hovoriť určite aj o tom výkazníctve, akým spôsobom sa prenášajú dáta od poskytovateľov ku poisťovniam, aké sú kontrolné mechanizmy, kde je v tom celom systéme NCZI a tak ďalej. Je tam skutočne veľmi veľa problémov, ja som sa im venoval aj v programovom vyhlásení vlády, kde som hovoril, že skutočne tuná sa stalo veľmi veľa chýb a teda na obidvoch stranách politického spektra, to musím opäť aj tuná skonštatovať. A keď chceme byť skutočne konštruktívnou opozíciou, tak nemôžme len vykrikovať skutočne na tých, ktorí za to úplne nemôžu, a tuná ja som si aj pri príprave tejto, tohto príspevku povedal, že no ako by som sa cítil ja, keby som bol na tomto mieste, kde je pani ministerka a neviem, čo by som teda robil ja, lebo asi by bolo dobré pozerať sa aj takto nejako zrkadlovo, že ako by vnímal to ten druhý, keby tu stál. No a ja by som chcel len poznamenať to, čo povedal kolega Majerský včera, možno ste dávali pozor, možno nie, a on povedal jednu vec, že skutočne tento problém má dve roviny alebo dve časti, ktoré by trebalo od seba odlíšiť. A tá prvá časť je tá, za ktorú pani ministerka skutočne nemôže. Tá prvá časť je naozaj to, že niekto si tu nesplnil domácu úlohu a ten niekto, treba to jasne pomenovať, bolo skutočne ministerstvo zdravotníctva pod vedením OĽANO a pod vedením niektorých nominantov, to musím otvorene povedať, aj keď sa mi to hovorí ťažko, pretože som bol toho súčasťou. Ale viem úprimne, čo robil Marek Krajčí, viem, ako sme začali nastavovať celý systém a viem, že mali sme úprimnú snahu veci zmeniť. A že aj táto vec, to znamená transparentné a maximálne čakacie doby, je dobrá a je dôležitá a je pre našich pacientov nesmierne, nesmierne dôležité, aby sme ju posunuli dopredu. Ale, žiaľ, chcem vám ešte raz zdôrazniť, dokedy tu bol pán minister Lengvarský, prišiel v apríli roku ´21 a odišiel, tuším, v apríli ´23, a my teraz vlastne hodnotíme dva roky pôsobenia tohto pána ministra na svojej funkcii, pretože toto bola tá osoba, ktorá mala leadovať celý tento proces. Táto osoba mala motivovať svojich kolegov, svojich podriadených k tomu, aby napríklad urobil metodiku, na základe ktorého sa jednotlivé nemocnice do jednotlivých úrovní zaraďujú. Žiaľ, túto metodiku doteraz nemáme. Sú zaradené nemocnice, ale nevieme, podľa akého kľúča. A, žiaľ, urobil ďalšiu chybu, a to je to, že si nesplnil svoju zákonnú povinnosť a do konca roku ´22 tuná mali byť zadefinované podmienečne aj tie jednotkové nemocnice. Takže treba sa pýtať, že kto je za toto zodpovedný a podľa mňa, podľa môjho názoru tu je ten, na koho by sme sa mali obracať, prečo vlastne neleadoval túto časť svojich povinností tak, aby sme tu dnes vôbec nemuseli byť. To je tá prvá časť. Určite z môjho pohľadu je dôležité, aby to odznelo, že chýbal tento leadership. A poďme teda teraz k tej druhej, a tu skutočne aj s mojimi predrečníkmi môžem súhlasiť, aj s Marekom Krajčím, že bolo tu dostatok času, naozaj dva roky je dosť času na to, aby sme sa pripravili aj na takúto veľkú vec, akou sú čakacie doby pre 700 diagnóz. Zopakujem ešte to, čo som povedal na začiatku. To slovenské zdravotníctvo naozaj pokuľháva, to je taká pani v rokoch, ktorá sa opiera o rolátor a ide ledva cestou dopredu, a my teraz od nej chceme niečo, aby teda proste zrazu začalo všetko fungovať. No ono to treba naozaj veľmi citlivo a dobre nastaviť. A ja som aj počas kampane stále hovoril, že, že v rámci tohto, tejto OSN-ky sa urobili viaceré chyby a nie tak zákon, lebo zákon si myslím, že je fajn a myslím, že aj tu sa zhodneme, odborná obec, my potrebujeme zadefinovať, aby sme nerobili všade všetko, potrebujeme zadefinovať nejaké úrovne nemocníc, potrebujeme povedať, že sa tu bude centralizovať, že tu budeme robiť to, tu budeme robiť ono, bude, potrebujeme urobiť nejaký manažment a cestu pacienta, to je všetko v poriadku a myslím si, že tá OSN-ka práve k tomu mala smerovať. No len opäť, ten vykonávací predpis, ktorý mal detailne povedať, že ako to sa má urobiť, tak, žiaľ, nie je napísaný správne. Viete, teraz je už druhýkrát v medzirezortnom pripomienkovom konaní, neviem teda, v akom stave už je, či už teda skončil alebo nie, ale ten dokument, ktorý som ja mal možnosť si prečítať, tak má strašne veľa chýb. Viete, prvá chyba, ktorá sa stala, bola tá, že kolegom odborníkom z jednotlivých odborných spoločností bolo povedané, napíšte ideálny stav. Napíšte tam všetko, čo si myslíte, že by bolo najlepšie. To znamená, tuná sme začali vyrábať odborné, alebo teda vyhlášku, kde je napísané, ja vám to poviem, lebo som si pozeral napríklad anestézu. Tak v tej vyhláške je napríklad napísané, že päťkové nemocnice, teda koncová, konečná nemocnica má mať xenónový ventilátor. Xenónový ventilátor, ja som si prešiel aj univerzitné nemocnice v Nemecku, videl som to len asi na jednom pracovisku, ktoré to robí ako vedecky, vedeckú činnosť. A my máme teraz zadefinované, že takýto xenónový ventilátor musíme kúpiť. Môžme hovoriť o ďalšom materiálno-technickom zabezpečení. Podľa toho materiálno-technického zabezpečenia by sa mali nemocnice už teraz pripravovať a nakupovať vo veľkom veci, ktoré si vysnívali odborníci, kolegovia v jednotlivých odborných pracovných skupinách, a dokonca takisto aj personálne obsadenie. Personálne obsadenie, ktoré nie je reálne dosiahnuť ani v západných krajinách, tak v našej vyhláške je. A viete, ako sa potom dá takáto vyhláška uviesť do praxe? O tom to je a o tom by sme mali viesť tú odbornú diskusiu, aby sme, aby sme nepoškodili týmto vlastne ten celý systém. A ja chcem zdôrazniť, že Kresťanskodemokratické hnutie je prvé pre to, aby tie čakacie lehoty tu boli, pretože súhlasím s predrečníkmi, že je to bytostne dôležité pre našich pacientov. Je to dôležité, aby naši pacienti vedeli, na akú diagnózu sa ako dlho čaká. Ja chcem zdôrazniť, že ale nie je to úplne také že prvoplánové, že to je jednoduché. To vôbec nie je jednoduché, lebo za niektoré čakacie listiny môžu aj pacienti sami. Vezmite si, že niekto nechce byť operovaný u jedného chirurga, chce byť operovaný u iného chirurga a tam musí čakať dlhšie. Alebo máme výber operatéra, my si vyberáme operatéra, za to platíme. A ako sa potom tento systém bude nastavovať? Čiže ono to nie je také úplne, úplne, úplne jednoduché a ja som prvý za to, aby sme tuná sa snažili tú solidaritu systému nejakým spôsobom udržať, aby skutočne nezáviselo od toho, koľko máte peňazí vo vrecku a na základe toho sa dostanete na lepšie pracovisko, alebo na základe toho sa dostanete k lepšiemu chirurgovi, alebo rýchlejšie. Aj tieto neduhy tu, žiaľ, máme a viete, tu nefunguje tak strašne veľa vecí. Vezmite si, že v Dolnom Rakúsku keď je pacient s nejakou diagnózou, a to je jedno, že býva na okraji Viedne, že má päť kilometrov do viedenskej najbližšej nemocnice, tak ale sanitka ho zavezie 100 km ďalej do Sankt Pöltenu, do centrálnej nemocnice Dolného Rakúska. Proste majú takýto, takýto systém, kde, ako sa má ten pacient posúvať. Alebo môžme povedať nórsky systém, ktorý je oveľa jednoduchší, nie je tak komplikovaný, ako sme si my urobili, že tá vyhláška má 500 strán, podľa mňa je ťažko uskutočniteľná v praxi. Doplnkové programy, teraz chcem vidieť tých ambulantných lekárov, ktorí si budú sledovať v ich regióne, ako sa každý rok menia doplnkové programy ktorej nemocnice. To je, neviem si to ani celkom vys... celkom dobre predstaviť ako, ako to má fungovať, hej, pritom dalo sa to urobiť jednoduchšie tým negatívnym spôsobom, že povedzme si, že kedy má byť pacient preložený do vyššieho centra, ktoré diagnózy nemajú byť operované v nižšom centre. Veď o to nám predsa išlo, aby sme povedali, že pankreas sa nebude operovať v Trebišove, že sa bude operovať v Košiciach, ale aby sme my zadefinovali explicitne Trebišovu, že budeš operovať týchto 120 diagnóz a túto 121. musíš preložiť do iného centra, no taký systém som skutočne ani vo svete nevidel. Opäť, ťažko sa mi to hovorí, bol som súčasťou toho, úprimne priznávam. Asi nemal som riešiť, že kde budeme prekladať covidových pacientov, asi sme sa mali venovať tejto veci, lebo tu treba naozaj odborný leadership, tu treba skutočne mať ľudí na ministerstve, ktorí tomu rozumejú, ktorí vedia, čo sa s tým bude diať, keď to takto urobíme. Viete, my tu máme zodpovednosť za ten systém, my keď niečo zmeníme teraz, tuto budeme žiť a nie my, ale tí zdravotníci desiatky rokov. Toto je tá zodpovednosť, ktorá si myslím, že je na nás, aby sme ju, aby sme ju vnímali a to je jedno, či sme v opozícii alebo v koalícii, lebo v podstate tie následky dopadnú na nás všetkých. Čiže pacient by mal byť skutočne, skutočne na tom prvom mieste. Keď sa vrátim ešte raz k tomu, čo vlastne teraz je predložené a predkladané, mňa to skutočne neteší, že sa to má preložiť o rok, tie čakacie listiny, naozaj mňa mrzia, vyslovene hnevajú. Viem si predstaviť aj podporu toho pozmeňovacieho návrhu, aby to bolo skôr, pretože naozaj toto je naša povinnosť a záväzok voči, voči našim občanom, ale pozerajme, prosím, aj na tie ostatné argumenty, ktoré tu odznievajú, a ak niekto zlyhal alebo urobil niečo, čo nemal, alebo mal urobiť inak, tak to jasne pomenujme a povedzme, kto je za to zodpovedný. A aby som dlho nerečnil, lebo už som, tuším, povedal tie dôležité veci, za Kresťanskodemokratické hnutie budeme odporúčať, aby sme sa v tejto oblasti zdržali práve preto, lebo som povedal, v jednej oblasti rozumieme ministerke, v druhej oblasti nás to veľmi mrzí, a preto budem odporúčať aj kolegom, aby sa v tejto veci zdržali. Ďakujem pekne za pozornosť. (Potlesk.)